Oficiālais Vēstnesis L 027 , 30/01/2004 Lpp. 0048 - 0051



Komisijas Direktīva 2004/14/EK (2004. gada 29. janvāris), ar kuru groza Direktīvu 93/10/EEK par reģenerētas celulozes plēves materiāliem un priekšmetiem, kas paredzēti saskarei ar pārtikas produktiem (Dokuments attiecas uz EEZ) EIROPAS KOPIENU KOMISIJA, ņemot vērā Eiropas Kopienas dibināšanas līgumu, ņemot vērā Padomes Direktīvu 89/109/EEK (1988. gada 21. decembris) par dalībvalstu tiesību aktu tuvināšanu attiecībā uz materiāliem un izstrādājumiem, kas paredzēti saskarei ar pārtikas produktiem [1], kurā grozījumi izdarīti ar Eiropas Parlamenta un Padomes Regulu (EK) Nr. 1882/2003 [2], un jo īpaši tās 3. pantu, apspriedusies ar Pārtikas zinātnisko komiteju, tā kā: (1) Komisijas Direktīva 93/10/EEK (1993. gada 15. marts) par reģenerētas celulozes plēves materiāliem un priekšmetiem, kas paredzēti saskarei ar pārtikas produktiem [3], kurā grozījumi izdarīti ar Direktīvu 93/111/EK [4], attiecas uz reģenerētu celulozes plēvi un nosaka atļauto vielu sarakstu kopā ar to lietošanas ierobežojumiem. Minētā direktīva attiecas uz tādu reģenerētu celulozes plēvi ar pārklājumu vai bez tā, kuras pārklājums ražots tikai no vielām, kas norādītas minētajā direktīvā. (2) Turklāt saistībā ar tehnoloģiju attīstību ir jāatļauj jauna veida kompostējama un bioloģiski noārdāma reģenerēta celulozes plēve ar plastmasas pārklājumu. Šis jaunais reģenerētas celulozes plēves veids atbilst vides prasībām, kas iekļautas Eiropas Parlamenta un Padomes Direktīvā 94/62/EK (1994. gada 20. decembris) par iepakojumu un izlietoto iepakojumu [5], kurā grozījumi izdarīti ar Regulu (EK) Nr. 1882/2003. Attiecīgi šāda atļauja ir vajadzīga, lai Kopienas tiesību akti būtu saskanīgi. (3) Noteikumos, ko piemēro reģenerētai celulozes plēvei, jāņem vērā, kāds ir slānis, kas saskaras ar pārtikas produktiem. Tādējādi prasībām par reģenerētām celulozes plēvēm, kas pārklātas ar plastmasu saturošu pārklājumu, jāatšķiras no prasībām, kas noteiktas attiecībā uz reģenerētām celulozes plēvēm, kuras nav pārklātas vai ir pārklātas ar pārklājumiem, kas iegūti no celulozes. (4) Ražojot jebkura veida reģenerēto celulozes plēvi, jāizmanto tikai atļautas vielas, tostarp reģenerētas celulozes plēves, kas pārklātas ar plastmasu. (5) Attiecībā uz reģenerētām celulozes plēvēm, kas pārklātas ar plastmasu saturošiem pārklājumiem, slānis, kas saskaras ar pārtikas produktiem, sastāv no materiāla, kurš ir līdzīgs plastmasas materiāliem un izstrādājumiem, kuriem paredzēts saskarties ar pārtikas produktiem. Tādēļ ir lietderīgi, lai noteikumi, kuri iekļauti Komisijas Direktīvā 2002/72/EK (2002. gada 6. augusts), kas attiecas uz plastmasas materiāliem un izstrādājumiem, kuri paredzēti saskarei ar pārtikas produktiem [6], būtu piemērojami arī šādām plēvēm. (6) Lai nodrošinātu Kopienas tiesību aktu saskanību, ar plastmasu pārklātu reģenerētu celulozes plēvju atbilstības pārbaude ar migrācijas robežām, kas noteiktas Direktīvā 2002/72/EK, jāizdara atbilstoši noteikumiem, kuri iekļauti Komisijas Direktīvā 82/711/EEK (1982. gada 18. oktobris), ar ko nosaka pamatnoteikumus, kuri ir nepieciešami, lai pārbaudītu tādu plastmasas materiālu un izstrādājumu sastāvdaļu migrāciju, kas paredzēti saskarei ar pārtikas produktiem [7], kurā jaunākie grozījumi izdarīti ar Komisijas Direktīvu 97/48/EK [8], un Padomes Direktīvā 85/572/EEK (1985. gada 19. decembris), ar ko nosaka sarakstu, kur uzskaitīti aizstājēji, kas izmantojami, lai pārbaudītu tādu plastmasas materiālu un izstrādājumu sastāvdaļu migrāciju, kas paredzēti saskarei ar pārtikas produktiem [9]. (7) No Direktīvā 93/10/EEK norādītā atļauto vielu saraksta ir jāsvītro vairāki polimēri, ko izmanto kā pārklājumu, jo uz tiem attiecas Direktīvā 2002/72/EK iekļautie noteikumi, kas attiecas uz reģenerētām celulozes plēvēm ar plastmasas pārklājumu. (8) No Direktīvā 93/10/EEK norādītā atļauto vielu saraksta jāsvītro arī četri šķīdinātāji, jo ir pieejami jauni dati, kas norāda uz risku reproduktīvai funkcijai, un tos vairs neizmanto reģenerētu celulozes plēvju ražošanā. Turklāt no minētā saraksta jāsvītro arī daži plastifikatori, ko vairs neizmanto. (9) Turklāt jāizdara grozījumi Direktīvā 93/10/EEK noteiktajā ierobežojumā attiecībā uz (2–etilheksil)difenilfosfāta (sinonīms – fosforskābes difenil–2–etilheksilesteris) izmantošanu, lai ņemtu vērā Pārtikas zinātniskās komitejas 1998. gada 19. marta atzinumu. (10) Tādēļ attiecīgi jāgroza Direktīva 93/10/EEK. (11) Šajā direktīvā paredzētie pasākumi ir saskaņā ar Pastāvīgās pārtikas aprites un dzīvnieku veselības komitejas atzinumu, IR PIEŅĒMUSI ŠO DIREKTĪVU. 1. pants Direktīvu 93/10/EEK groza šādi: 1. Svītro 1. panta 3. punkta a) apakšpunktu. 2. Iekļauj šādu 1.a pantu: "1.a pants Reģenerētās celulozes plēves, kas minētas 1. panta 2. punktā, pieder pie viena no šiem veidiem: a) reģenerēta celulozes plēve bez pārklājuma; b) reģenerēta celulozes plēve ar pārklājumu, kas iegūts no celulozes, vai c) reģenerēta celulozes plēve ar pārklājumu, kas sastāv no plastmasas." 3. Direktīvas 2. panta 1. punktu aizstāj ar šādu punktu: "1. Reģenerētas celulozes plēves, kas minētas 1.a panta a) un b) punktā, ražo, izmantojot tikai II pielikumā minētās vielas vai vielu grupas un ievērojot tajā norādītos ierobežojumus." 4. Iekļauj šādu 2.a pantu: "2.a pants 1. Reģenerētu celulozes plēvi, kas minēta 1.a panta c) punktā, ražo, līdz pārklāšanas brīdim izmantojot tikai II pielikuma pirmajā daļā minētās vielas vai vielu grupas un ievērojot turpat norādītos ierobežojumus. 2. Pārklājumu, kas izmantojams attiecībā uz 1. punktā minēto reģenerēto celulozes plēvi, ražo, izmantojot tikai Direktīvas 2002/72/EK II līdz VI pielikumā minētās vielas vai vielu grupas un ievērojot tajos noteiktos ierobežojumus. 3. Neskarot 1. punktu, materiāli un izstrādājumi, kas izgatavoti no 1.a panta c) punktā minētās reģenerētās celulozes plēves, atbilst Direktīvas 2002/72/EK 2., 7. un 8. panta prasībām." 5. Direktīvas II pielikumu groza saskaņā ar šīs direktīvas pielikumu. 2. pants 1. Dalībvalstīs stājas spēkā normatīvie un administratīvie akti, kas vajadzīgi, lai vēlākais līdz 2005. gada 29. jūlijam izpildītu šīs direktīvas prasības. Dalībvalstis tūlīt dara Komisijai zināmus minēto aktu noteikumus un minēto aktu un šīs direktīvas korelācijas tabulu. Minētos noteikumus dalībvalstis piemēro tā, lai a) no 2005. gada 29. jūlija atļautu laist tirgū un izmantot šīs direktīvas prasībām atbilstošu reģenerētu celulozes plēvi, kam paredzēts saskarties ar pārtikas produktiem; b) no 2006. gada 29. janvāra aizliegtu tādas reģenerētas celulozes plēves izgatavošanu un ievešanu Kopienā, kam paredzēts saskarties ar pārtikas produktiem un kas neatbilst šīs direktīvas noteikumiem. Kad dalībvalstis pieņem minētos tiesību aktus, tajos ietver atsauci uz šo direktīvu vai šādu atsauci pievieno to oficiālai publikācijai. Dalībvalstis nosaka, kā izdarāma šāda atsauce. 2. Dalībvalstis dara Komisijai zināmus savu tiesību aktu galvenos noteikumus, ko tās pieņem jomā, uz kuru attiecas šī direktīva. 3. pants Šī direktīva stājas spēkā divdesmitajā dienā pēc publicēšanas Eiropas Savienības Oficiālajā Vēstnesī. 4. pants Šī direktīva ir adresēta dalībvalstīm. Briselē, 2004. gada 29. janvārī Komisijas vārdā — Komisijas loceklis David Byrne [1] OV L 40, 11.2.1989., 38. lpp. [2] OV L 284, 31.10.2003., 1. lpp. [3] OV L 93, 17.4.1993., 27. lpp. [4] OV L 310, 14.12.1993., 41. lpp. [5] OV L 365, 31.12.1994., 10. lpp. [6] OV L 220, 15.8.2002., 18. lpp. [7] OV L 297, 23.10.1982., 26. lpp. [8] OV L 222, 12.8.1997., 10. lpp. [9] OV L 372, 31.12.1985., 14. lpp. -------------------------------------------------- PIELIKUMS Direktīvas 93/10/EEK II pielikuma otro daļu groza šādi: 1. Tabulas otrās slejas (Ierobežojumi) trešajā rindā (C. Pārklājums) svītro "Ne vairāk kā 50 mg/dm2 pārklājuma, kas atrodas uz plēves puses, kura saskaras ar pārtikas produktiem." 2. No tabulas svītro šādus polimērus un ierobežojumus attiecībā uz tiem: "Nosaukums | Ierobežojumi | —Polimēri, kopolimēri un to maisījumi, kas izgatavoti no šādiem monomēriem: | Saskaņā ar Kopienas direktīvām, bet, ja tādu nav, tad saskaņā ar valstu tiesību aktiem, līdz šādas Kopienas direktīvas tiek pieņemtas | vinilacetāli, kas atvasināti no piesātinātajiem aldehīdiem (C1 – C6), | vinilacetāts, | alkil (C1 – C4) vinilēteri, | akrilskābe, krotonskābe, itakonskābe, maleīnskābe, metakrilskābe un to esteri, | butadiēns, | stirols, | metilstirols, | vinilidēnhlorīds, | akrilnitrils, | metakrilnitrils, | etilēns, propilēns, 1– un 2–butilēns | vinilhlorīds | Saskaņā ar Direktīvu 78/142/EEK (OV L 44, 15.2.1978., 15. lpp.)" | 3. Attiecībā uz sveķiem tabulas slejas "Ierobežojumi" saturu aizstāj ar šādu: "2.Sveķi | Vielu kopējais daudzums nedrīkst pārsniegt 12,5 mg/dm2 pārklājuma, kas atrodas uz plēves puses, kura saskaras ar pārtikas produktiem; tas attiecas tikai uz reģenerētas celulozes plēves apstrādi ar celulozes nitrāta pārklājumiem." | 4. No tabulas svītro šādus plastifikatorus un ierobežojumus attiecībā uz tiem: "Nosaukums | Ierobežojumi | —Butilbenzilftalāts | Ne vairāk kā 2,0 mg/dm2 pārklājuma, kas atrodas uz plēves puses, kura saskaras ar pārtikas produktiem | —Di–n–butilftalāts | Ne vairāk kā 3,0 mg/dm2 pārklājuma, kas atrodas uz plēves puses, kura saskaras ar pārtikas produktiem | —Di–2–(etilheksil)sebakāts [= dioktilsebakāts]" | | 5. Attiecībā uz turpmāk minēto plastifikatoru tabulas slejas "Ierobežojumi" saturu aizstāj ar šo: "Nosaukums | Ierobežojumi | —(2–etilheksil)difenilfosfāts (sinonīms – fosforskābes difenil–2–etilheksilesteris) | (2–etilheksil)difenilfosfāta daudzums nepārsniedz: a)2,4 mg/kg no pārtikas produkta, kas saskaras ar šo plēves veidu, vaib)0,4 mg/dm2 pārklājuma, kas atrodas uz plēves puses, kura saskaras ar pārtikas produktiem" | 6. No tabulas svītro šādus šķīdinātājus: "Nosaukums | Ierobežojumi | —Etilēnglikola monoetilēteris | | —Etilēnglikola monoetilētera acetāts | | —Etilēnglikola monometilēteris | | —Etilēnglikola monometilētera acetāts" | | --------------------------------------------------